Versindaba William Burroughs Archives : Versindaba
Hannalie Taute. Die uitwissing van woorde
(k)not a book. 2009
Ek het nou al vir die hoeveelste keer hier woorde getik, net om hulle weer uit te vee. Dit is deesdae my neigings: die uitwissing van woorde. Nee, nie eintlik deesdae nie – dit kom al 'n lang tyd aan, maar onlangs het ek ontdek dat daar eintlik 'n erkende term daarvoor is: "Erasure poetry".
Wat sal 'n mooi poëtiese Afrikaanse terme daarvoor wees?
"Erase": uitwis, uitvee, rojeer, deurhaal, skrap, uitkrap, radeer, uitvlak?
Dit is wat die tweetalige woordeboek sê, maar wat seg die digters?
Dit is vreemd hoe 'n mens kan verdwaal in woorde. Die interweb is die perfekte plek om te verdwaal. Dit het sekerlik alles begin by Yoko Ono→ collage poetry→ Twaikus→Miniatuur gedigte→ Gwarlingo→Mary Ruefle→William Burroughs →Tristan Tzara→ TS Eliot se Waste Land, wat blykbaar gedeeltelik bestaan uit aanhalings uit die Bybel, Bram Stoker, Ovid en die Brihadaranyaka Upanishad, Shakespeare, Whitman ens. ( Ek het self nog nie The Waste land gelees nie, maar is nou dodelik nuuskierig.) Daaarna lees ek oor Thomas Jefferson wat gedeeltes van die Bybel uitgesny het met 'n skeermeslemmetjie en die versies van Matteus, Markus, Lukas en Johannes herrangskik het om 'n enkele storielyn te vorm; asook Tom Philips se Humument
'n Bladsy uit Tom Phillips se "Humument"
Dit alles het nie noodwendig so gevolg op mekaar nie. In die vervolg sal ek graag broodkrummels of iets wil strooi soos ou Hansie om my pad weer terug te vind. Hier staan ek wraggies en ontken myself. Van uitwissing tot broodkrummels strooi. Nee wat. Geen wonder my standerd 1 juffrou het vir my pa gesê: "Hierdie kind se kop is vol muisneste".
Om terug te kom by die uitwissing van woorde…..Die bogenoemde het alles min of meer tydens die 16de Desember gebeur. Ek was toe vuur en vlam en kry die boek "Geskiedenis van Suid Afrika" in die hande. Die muse het kom kuier.
Onvoltooide uitwissing van woorde in Suid Afrikaanse geskiedenis
Ek het klaar die bladsy reg, 'n naald om die woorde van geskiedenis weg te krap, todat my man vir my vra of ek my skoonma se toestemming het, want sien: dit is haar boek.
Sy weier dat ek haar boek verniel, want sy wil hom weer lees.
Daar gaan my poging tot uitwissing en die res is alles geskiedenis, of is dit….?
Ek wend my pogings met uitwissing na Engels, met die pragtige boek: 'Woman, Wedlock and the World" en besluit sommer om dit te "twaiku": (elke dag plaas ek 'n bladsy op twitter) of dit geslaag is weet ek nie.
'n Uitgewiste gedeelte uit "Woman, wedlock and the world"
Ek twyfel of ek dit 'twaiku's' mag noem, want dit voldoen nie juis aan die reëls nie, maar nou ja.
Twee dae gelede kry ons toestemming om in die motorhuis deur skoonma se ou kinderboeke te gaan (sy was 'n pre-primêre onderwyseres) Daar het ek talle wonderlike boeke gevind asook vernieldes, geknaagdes en sommige bladsye kwyt .
Hier is my kans om Afrikaanse woorde uit te wis in 'n poging om iets poëties te skep.
Tags: erasure, geskiedenis, Humument, miniatuur gedigte, Tom Philips, Tristan Tzara, twaiku, twitter, uitwis, William Burroughs
Desmond Painter. November se ruiter in swart
Barney Hoskyns se biografie van Tom Waits
Dis al weer November. Sowat 'n jaar gelede het ek Tony Hoagland se gedig 'Reasons to Survive November' op hierdie blog geplaas; gaan lees dit gerus weer, dit is 'n fantastiese gedig! Laasjaar het ek rede gehad om so te voel: 'November like a train wreck – / as if a locomotive made of cold / had hurtled out of Canada / and crashed into a million trees, / flaming the leaves, setting the woods on fire.'
Hierdie jaar is dinge darem 'n bietjie rustiger… En tog kan ek nie help om op 1 November saam met Tom Waits te neurie nie (oftewel, saam met hom te grom en tjank nie):
'November' het op Waits se CD 'The Black Rider' verskyn. Dit is 'n wonderlike, waansinnige album, 'n reeks ateljeeopnames deur Waits van musiek wat hy oorspronklik in 1990 in samewerking met Robert Wilson (veral bekend as regisseur van Philip Glass se 'Einstein on the Beach') en William Burroughs vir 'n verhoogproduksie geskryf het. Jy kan 'n fantastiese lewendige opname (tydens sy onlangse 'Glitter & Doom' toer opgeneem) van Waits se 'November' hier op Youtube hoor.
Tags: Robert Wilson, The Black Rider, Tom Waits, Tony Hoagland, William Burroughs
Posted in Uncategorized | Comments Off on Desmond Painter. November se ruiter in swart
Andries Bezuidenhout. Tom Waits en die onderkant van die straat
Gisteraand Crazy Heart gaan kyk, die fliek waarvoor Jeff Bridges die Oscar gewen het (dink ek, dis soms moeilik om op hoogte te bly as jy nie 'n TV besit nie). Ek kan dit aanbeveel, veral as 'n mens 'n belangstelling in countrymusiek het. Na die tyd die laaste hoofstuk van Barney Hoskyns se biografie van Tom Waits gelees – Lowside of the Road: A life of Tom Waits. Ek kan dit aanbeveel. Ek het die dele oor die wisselwerking tussen poësie/letterkunde en musiek natuurlik interessant gevind. Waits het inspirasie uit die Beat movement van die 50s geput, iets vreemd in die konteks van die 70s toe hy begin optree het. Aanvanklik het baie van sy karakters geklink soos mense op Kerouac se bladsye. In die 90s het hy selfs saam met Burroughs aan projekte gewerk. Waar hy in die 70s 'n anakronistiese lounge sanger uit die 50s was, het hy in die 80s en 90s nuwe klanke uit post-punk en hip hop omhels, deel gemaak van sy repertoire.
Die interessantste deel van die boek is egter Hoskyns se chirurgiese ontleding van hoe Tom Waits sy openbare persona konstrueer en die kere wanneer sy privaatlewe daarmee bots.
Hier's 'n link na Waits wat "Chocolate Jesus" opvoer op YouTube en 'n uittreksel uit die liriek:
Don't go to church on Sunday
Keep me satisfied…
Paul Riekert en Anton L'amour het al 'n baie mooi cover daarvan gedoen.
Tags: Jack Kerouac, Paul Riekert, Tom Waits, William Burroughs
Posted in Uncategorized | Comments Off on Andries Bezuidenhout. Tom Waits en die onderkant van die straat